Boere kies hul 3 gunstelinge om plaas toe te gaan | Netwerk24
Deur Ané van Zyl 07 November 2019 21:01
In Donderdagaand se episode van Boer soek 'n vrou op kykNET moes die boere en hul pasmaats hul lywe liedjieskrywer hou toe hulle uitgedaag is om 'n liedjie aanmekaar te slaan met drie lukrake woorde.
Die liedjies wat die pasmaats en hul boere uitgedink het, is getoonset deur die pianis Pedro Kruger, en dit het vir pret gesorg toe die pasmaats saam die nuwe liedjies moes sing.
Boer Willem het selfs 'n draai gedans met een van sy moontlike pasmaats, Sanel.
Boer Theunis en Pedro Kruger skud hand voor hulle 'n liedjie saam moes skryf. Foto: Verskaf
Die vyf boere het hul drie gunsteling-pasmaats gekies nadat hulle kans gehad om bietjie meer tyd met die vroue en manne deur te bring.
Nou is dit duidelik wie saam plaas toe gaan, en al die boere het te kenne gegee dat daar minstens een is wat hul oog vang.
Boer Graham het grappig vir Leah gevra of hy nie al die vroue saam Cradock toe kan neem nie. Uiteindelik het hy vir Ilne, Nicola en Elrene genooi om die lewe van 'n melk- en beesboer van naderby te bekyk.
Boer Damian (37), 'n bees- en skaapboer van Bapsfontein in Gauteng, wat op soek is na 'n man as pasmaat, het vir Arno, Ivan en Andrew plaas toe genooi.
Dijan, een van Damian se vyf aanvanklike keuses, sê na die tyd: "Ek het in soveel woorde vir hom gesê dit gaan moeilik wees om nou van die Kaap af Gauteng toe te trek. En om nou 'n langafstandverhouding aan te knoop, is moeilik."
Boer Graham en sy moontlike pasmaats dink saam aan lirieke vir hul liedjie. Kruger speel die elektriese klavier.Foto: Verskaf
Boer Hentie (51), 'n rooibosteeboer van Clanwilliam in die Wes-Kaap, se keuses was Hantie, Hester en Des. "Ek het gedink hy sou dalk vir my 'n kans gee om te gaan. Ek het gehoop daarvoor," sê Ronel. "Maar ek was nou net nie sy keuse nie, so ek het dit so aanvaar."
Boer Theunis (36), 'n tafeldruiweboer, neem vir Nericha, Marcia en Renette na die plaas in De Doorns in die Wes-Kaap. Renette het erken haar "senuwees was klaar" toe sy net soos verlede week laaste gekies is uit die groep.
Boer Willem (29), 'n rooibosteeboer van Clanwilliam in die Wes-Kaap, neem vir Jhelizé saam plaas toe, asook Sanel en Carissa.
"Om eerlik te wees, het ek nie gedink hy gaan my naam sê nie," vertel Sanel, 'n student aan die Universiteit van Potchefstroom wie se vriendin namens haar ingeskryf het.
"Ek het myself voorberei dat so iets nie gaan gebeur nie, ingeval die teleurstelling later te groot gaan wees. Maar ek is baie gelukkig dat my naam wel genoem is."